25.5.2023 г.
BG
Официален вестник на Европейския съюз
C 184/1
I (Резолюции, препоръки и становища)
РЕЗОЛЮЦИИ
ЕВРОПЕЙСКИ ИКОНОМИЧЕСКИ И СОЦИАЛЕН КОМИТЕТ 577-А ПЛЕНАРНА СЕСИЯ НА ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ, 22.3.2023 Г. – 23.3.2023 Г.
Резолюция на Европейския икономически и социален комитет относно „Обединени за демокрация“ (2023/C 184/01)
Докладчици: Stefano MALLIA (MT — I гр.)
Oliver RÖPKE (AT — II гр.)
Séamus BOLAND (IE — III гр.)
Правно основание
Член 50 от Правилника за дейността
Приемане на пленарна сесия
23.3.2023 г.
Пленарна сесия №
577
Резултат от гласуването („за“/„против“/„въздържал се“)
181/0/5
Възстановяването след пандемията, демократичните ценности, гражданското пространство, свободата на медиите, многообразието и либералната демокрация са под натиск от двете страни на границите на ЕС, а с началото на войната на територията на Европа това положение се влошава: по-малко от 50 % от световното население живее в демократична система.
Докато светът продължава да бъде свидетел на жестоката война в Украйна и на опустошителните хуманитарни, социални и икономически последици от нея, ЕИСК отправя призив за укрепване на демокрацията и демократичните ценности.
Извънредната мобилизация на организациите на гражданското общество в ЕС, които предлагат хуманитарна, логистична и медицинска помощ за украинския народ, също показа значението на едно добре свързано, ефикасно и жизнено гражданско общество.
Освен в Украйна наблюдаваме и движения по места, които се борят за демокрация в Иран, Беларус и Молдова.
Укрепването на тези движения укрепва демокрациите.
Сега е по-важно от всякога да се инвестира в това демокрациите да станат по-устойчиви и по-способни да защитават нашите основни права, да изграждат траен мир и стабилност и в крайна сметка да осигуряват просперитет за всички.
Няма съмнение, че би трябвало да се ангажираме със съвместно обмисляне на нови подходи за укрепване на структурите за демокрация на участието.
Силното, независимо и многообразно гражданско общество е по-важно от всякога като ключов елемент за гарантиране на активно гражданство и устойчива демокрация, които могат да гарантират върховенството на закона, основните права, свободата на изразяване и целостта на демократичния ни начин на живот.
Демокрацията в ЕС е неразривно и неотменимо свързана с понятията за равенство, справедливост, зачитане на правата на човека и недискриминация, както е посочено в член 2 от ДЕС.